Là sù, sore dal gratecîl che al sarà il simbul de libertât e di rinassite de Americhe colpide dal terorisim, e svintularà un bandiere de Patrie. E simpri là sù, – ma di chê altre bande dal mont – lis cjampanis de tor di Muris a sunaran a fieste. Un dopli fîl al coleghe New York e Ruvigne, e al cûs dongje la storie di Mario Collavino, 77 agns, emigrât di zovin a Windsor, Ontario, tal Canadà. Cul fradi Rigo, al è stât fautôr di chê imprese dal modon che si clame «Collavino Construction Company». Che par 352,5 milions di dolars (cifre furnide dal sît web de societât comitente) si è garantide la costruzion dal complès plui impuartant e nomenât dal moment: la Freedom Tower, il gnûf World Trade Center.
Mario Collavino, la sô storie e scomence cuntune valîs in man. A podarès jessi la stesse di tancj dai nestris emigrants furlans.
Tai agns Cincuante, la Italie e jere ferme. Jo o vevi un barbe lât in Canadà tal 1948, che mi à clamât cun lui. Gno fradi Rigo al jere za là di un an. La veretât e jere che no volevi partî. O jeri peât ae mê tiere, al gno paîs. A Muris o jerin ducj tacâts: un par ducj e ducj par un. O ai patît un grum. Ma mi disevi: o voi e o torni, o fâs cinc agns e vonde… Invezit o soi tornât dopo siet agns e mi à fat impression. Il Friûl nol jere cambiât di cuant che o jeri lât vie, ma jo mi sintivi un pes fûr de aghe. O soi stât dôs, trê setemanis e po o soi tornât indaûr. Dentri di me no mi sei sintût mâl pal cambi di ategjament. Il Friûl al è simpri restât cun mê. Part de mê anime.
Dentri di chê valîs di emigrant, ce aial metût?
O stevin a Muris di Ruvigne. Di famee, o jerin contadins e o vevin i nestris problemis in timp di vuere. O mangjavin lidric e polente e polente e lat: ma e jere la vite di un «muran» di chê volte. Daspò la vuere, o soi lât a scuele fintremai ae cuinte elementâr; daspò o soi lât a Udin, a lavorâ. O jevavi aes cinc di buinore par cjapâ il tram a Sant Danêl. E o tornavi cjase aes cinc di sere, par po tornâ di gnûf a Sant Danêl, pe scuele serâl di disen. E je stade propit la mê formazion professionâl, il bagai plui impuartant che o ai puartât cun me. O ai imparât il mistîr e mi à dât la pussibilitât di sveâmi fûr e di vê la cognossince di cemût che a funzionin lis robis tal mont.
Chestis scuelis a àn formât schiriis di muradôrs preseâts tal mont. Altri che facoltâts di inzegnerie!
Par chest, il furlan tu lu viodis dapardut. In ogni cantîr. Prin di dut al è fuart, al è une raze di lavoradôr brâf, inteligjent, formât. Cualchi viaç a lavorin plui di ce che a pensin. Al è preseât, un trat distintîf e ricognossût.
Par esempli, tal so câs, cemût aial scomençât, une volte rivât a Windsor?
Corint daûr a une betoniere! Tal 1954, jo e gno fradi o vin scomençât cun piçui lavôrs… un blec di marcjepît, comedâ cualchi cjase… Ma o lavoravin simpri, ancje cence fermâsi di sabide. E propit la int di chel paisut, che cumò al è deventât un paison, e à scomençât a inacuarzisi di nô. E si à fat il salt des piçulis comessis aes grandis oparis: ospedâi, fabrichis, scuelis, e dopo o sin lâts indevant su chê strade, fassint robis simpri plui grandis. Lis fasevin ben e cun competence: cheste e je stade la nestre fortune.
Cuant si tachie a viodi a cressi pardabon la imprese dai Collavino?
Tra i ultins agns Sessante e i prins dai Setante. La nestre imprese e à cjapât comissions inte Gnove Scozie, tal Labrador, te Terranova, simpri in Canadà. Lavôrs considerâts jenfri i plui grancj e interessants de nazion. E po dopo, o sin rivâts in tancj paîs de Afriche (tra chescj, Camerun, Nigeria…), tal Orient di Mieç (Yemen, Emirâts Arabics), tal Sri Lanka. A jerin soredut lavôrs che a vignivin finanziâts dal guvier canadês, che nus veve viodût cemût che o lavoravin. Po o sin rivâts tai Stâts Unîts, dulà che o vin fat sù il «Marriott Hotel» di New York, il «Borgata Hotel Casino» di Atlantic City, e il «Renaissance Center» di Detroit, e in Florida.
La comesse plui impuartante però e je la ultime: Mario Collavino al è il costrutôr de Freedom Tower, prin edifici dal gnûf World Trade Center, a Ground Zero. Un simbul de Americhe post 11 di Setembar.
Mi cognossevin par chel che o vevi za fat. E o ai concorût ae selezion. O ai scugnût furnî un «résumé» des mês ativitâts. A volevin aciertâ che o fos net e che la mê imprese e fos nete. Ae fin, il «core», la struture puartant de Freedom Tower, le tirarà sù la mê imprese. Intai Stâts Unîts, e esist la figure dal «general» (une sorte di autoritât superiôr, ndr), che e à dividût in blocs i lavôrs di fâ, distribuintju. Par chest, simpri culì, o sin daûr a tratâ par altris lavôrs.
Cemût si ise davuelte la tratative?
Le ai gjestide dute jo, prime di lâ in feriis. Po o ai lassât i miei doi fîs Renzo e Paolo, par sierâle. O ai cuatri fîs: Renzo, Lora, Cynthia e Paolo. I doi masclis, inzegnîrs, a gjestissin la imprese cun me. Si che duncje o jeri in Portugal. I mei fîs mi àn clamât par dî che la Port Authority di New York e New Jersey, la societât che e governe la opare, e domandave un sbassament dal presit. Si capìs, a saran stâts ancje un pôc spaurîts, ma jo al telefon o soi stât iremovibil: «Cjalait, fruts, tornait dentri e disêt che plui sot di chel impuart no podìn lâ». Ae fin, le vin vude vinte.
O imagjini la gjonde.
Lôr no crodevin. No savevin se ridi o vaî. Ma ju capìs: si trate di un lavôr impuartant, al è l’edifici di ponte dal gnûf World Trade Center! E po, la stesse New York e je une citât dificil.
Si sa che il progjet al è dal architet polac american Daniel Libeskind. Cuâl isal il stât dai lavôrs?
O vin fat lis fondis, che a rivin jù fintremai a 50 metris sot tiere, e par cumò o sin rivâts a tirâ sù la struture fintremai al plan teren. Podopo, o vin di costruî 108 plans. Il gratecîl al va sù par 1776 «pîts», un numar simbolic: al è l’an de firme de Costituzion americane. Il nestri cantîr al da lavôr a 300 operaris.
Si doprarano materiâi particolârs?
Dute la struture e je in ciment armât. E chest al è un aspiet interessant: si trate di un ciment speciâl, un dai plui fuarts e rigjits in ûs in Americhe, cun carateristichis di resistence e di compression.
Cuant si proviodial di finî?
O vevin di completâ il lavôr tal 2011. Ma nol sarà cussì: il tiermin al è spostât al 2013. Ma no je stade colpe nestre: la Port Authority no nus à consegnâts i progjets. Tal sens che al è stât cualchi probleme cui disens, che a son stâts ritocjâts par rindi plui fuarte la struture in largjece. E la crisi finanziarie che e à metût in zenoglon la Americhe, no à judât: dutis lis tratativis pe assegnazion di chei altris lavôrs de Freedom Tower a son stadis blocadis, e tornadis a inviâ dome di pôc.
Ce si provial a vê i voi dal mont intor?
You know al è un cantîr blindât dal Fbi e de polizie, cun controi antiesplosîfs e antiterorisim. No si puedin mostrâ i progjets a di nissun, ni rivelâ detais. Dut «top secret»: o ai vût firmâ ancje une clausule tal contrat. Dut câs, e je une sensazion strane, contrastante. Ma tu pensis ancje a ce che al è Ground Zero e ce che culì al è sucedût. Cuant che o butavin lis fondis, dispès o cjatavin ancjemò rescj umans: o vevin di blocâ dut e di clamâ la sigurece. Al è sadness… cemût si disie in marilenghe?
Aviliment. Ma o sarês stâts ancje braurôs de comesse!
Un grum. Massime par vie dal gno jessi furlan emigrant. Pensant di dulà che o soi partît. E di jessi rivât a chest nivel. Par chest, o speri di rivâ adore di fâ vignî la bande di Muris, cuant che o fasarìn il licôf. Parcè che in chê dì, su la gnove Freedom Tower, te downtown di New York, e svintularà ancje la bandiere dal Friûl.
Il Canadà al è nomenât par jessi un model te atuazion dal multiculturalisim. Duncje i domandi: si sintial plui canadês o plui furlan?
Mi sint ducj i doi insiemit. Il Friûl al è dulà che o soi nassût, il Canadà al rapresente ce che o soi deventât e ce che o ai fat. O soi braurôs di jessi furlan e canadês.
Oscar Puntel
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn